《陈世用给事母挽诗二十韵》
明代·张宁

秦晋欢盟早，熊蛇吉梦全。最深姑舅爱，兼为族人怜。

鸾凤威仪重，蘋蘩礼数专。清真生合浦，温莹照蓝田。

中馈烹调惯，通宵补缀便。曾陪伯鸾语，识得孟光贤。

不愧关睢什，犹疑葛藟篇。文孙初及第，令子夙超迁。

夜雨惊炊臼，悲风入断弦。可怜黄屋诰，不到白头年。

医扁今为土，巫咸已上天。膏肓不可问，脩短竟难宣。

迤逦瑶池燕，招摇玉洞仙。麻姑留宿驾，王母授真诠。

恩念俱牢落，尘缘总弃捐。深情空戚戚，清泪转涓涓。

薄奠馀三鼎，荣光贲九泉。已酬尊养愿，其奈别离牵。

魂梦应何在，音容益黯然。云迷淮海月，霜冷越江烟。

懿行新成传，贞铭已就镌。孤坟在何许，千里卜牛眠。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。